+-----------------------------------------------------------------------+
| 6. โครงการในอนาคต (Future Plan)                                       |
+-----------------------------------------------------------------------+

ธุรกิจโรงแรม

โครงการในอนาคตของบริษัท ในธุรกิจโรงแรมจะแบ่งเป็นโครงการที่บริษัท ได้ลงทุนเอง จำนวน 6
โครงการ และเป็นโครงการที่รับจ้างบริหารอีกจำนวน 7 โครงการ ประกอบไปด้วย โรงแรม,
คอนโดมิเนียม และเซอร์วิส อพาร์ทเมนต์ ทั้งนี้ บริษัท คาดว่าจะใช้เงินลงทุนในปี 2551 ประมาณ
5,200 ล้านบาท (รวมการลงทุนในธุรกิจอสังหาริมทรัพย์ บันเทิงและสปา)

1.  โครงการที่บริษัทเป็นเจ้าของ

    1.  โรงแรมอนันตราพูล วิลล่า ภูเก็ต ซึ่งจะเป็นโรงแรมระดับห้าดาว
        และอยู่ในบริเวณใกล้กับโรงแรมเจดับบลิว แมริออท ภูเก็ต
        และโครงการไทม์แชร์โครงการ 1 และโครงการ 2 โรงแรมอนันตรา ภูเก็ต
        จะเป็นห้องพักแบบพูล วิลล่า จำนวน 83 ห้อง
        คาดว่าจะสามารถเปิดดำเนินการได้ในเดือนกันยายน ปี 2551

    2.  โรงแรมอนันตรา เขาหลัก ซึ่งสร้างขึ้นใหม่บนเนื้อที่ของโรงแรมอนันตรา โคโค ปาล์ม
        ที่ได้รับความเสียหายจากภัยพิบัติสึนามิเมื่อเดือนธันวาคมปี 2547 จำนวน 77 ห้อง
        คาดว่าจะสามารถเปิดดำเนินการได้ในปี 2552

    3.  โครงการราชดำริเรสซิเดนท์ ซึ่งจะเป็นโรงแรมหรูระดับ 5 ดาว ตั้งอยู่บนถนนราชดำริ
        โดยมีแผนการก่อสร้าง 3 ปี ประกอบไปด้วยจำนวนห้องพักในรูปแบบโรงแรม 148 ห้อง
        และจำนวนห้องพักแบบคอนโดมิเนียมและเซอร์วิสอพาร์ทเมนต์จำนวน 93 ยูนิต
        คาดว่าจะสามารถเปิดให้บริการได้ปลายปี 2552

    4.  โรงแรมโฟร์ซีซั่นส์ เชียงใหม่ บริษัท มีโครงการส่วนต่อขยายห้องพัก จำนวน 10 ห้อง
        ซึ่งเป็นห้องพักแบบพูล วิลล่า ทั้งหมด คาดว่าจะแล้วเสร็จประมาณกลางปี 2551

    5.  โรงแรมอนันตรา เกาะสมุย ซึ่งบรัทมีโครงการส่วนต่อขยายห้องพักจำนวน 16 ห้อง
        คาดว่าจะแล้วเสร็จภายในปี 2552

    6.  โรงแรมอนันตราคีฮาวา ฮูลาฮู ประเทศมัลดิฟส์ จำนวน 80 ห้อง
        คาดว่าจะแล้วเสร็จในปี 2552

2.  นอกจากโครงการที่บริษัทเป็นเจ้าของแล้ว บริษัท
    เล็งเห็นโอกาสในการขยายธุรกิจโดยการเพิ่มมูลค่าสูงสุดให้กับทรัพยากรที่มีอยู่
    โดยการใช้แบรนด์หลักในการขยายธุรกิจในด้านนี้ โดยในปีที่ผ่านมา
    บริษัทได้รับเลือกให้เข้าบริหารโรงแรมที่บริษัทได้ร่วมลงทุนซึ่งประกอบไปด้วย
    โรงแรมฮาเบอร์วิว ในประเทศเวียดนาม โรงแรมโบดูฮูรา โรงแรมอนันตรา
    และโรงแรมนาราดู ในประเทศมัลดีฟส์ ซึ่งนับว่าเป็นจุดเริ่มต้นที่ดี
    ที่ทำให้บริษัทได้รับความไว้วางใจในการทำสัญญาเพื่อเข้าบริหารโรงแรมในต่างประเทศอีกว่า
    7 สัญญา ดังนี้

    1.  โรงแรมอนันตรา เซมินยัค บาหลี ในประเทศอินโดนีเซีย
        ซึ่งประกอบไปด้วยห้องพักแบบสวีท จำนวน 59 ห้อง
        โดยได้เริ่มให้บริการแล้วในเดือนกุมภาพันธ์ 2551

    2.  โรงแรมอนันตรา ฮอยอัน ประเทศเวียดนาม ประกอบด้วยห้องพัก จำนวน 159 ห้อง
        คาดว่าจะแล้วเสร็จในปี 2552

    3.  โครงการอนันตรา ดูไบ ตั้งอยู่ที่อาคารจูเมย์รา เลค และอาคารปาล์ม จู เมย์รา
        ประเทศสหรัฐอาหรับเอมิเรตส์ ซึ่งโครงการแรกจะประกอบไปด้วย โรงแรมจำนวน 265
        ห้องและเซอร์วิส อพาร์ทเมนต์ จำนวน 208 ห้อง รวม 473 ห้อง และโครงการที่ 2
        ประกอบไปด้วยห้องพักโรงแรมจำนวน 243 ห้อง และเซอร์วิสอาพร์ทเมนต์จำนวน 132
        ห้อง รวม 375 ห้อง คาดว่าการก่อสร้างจะแล้วเสร็จ ภายในปี 2551

    4.  โครงการพัฒนาโรงแรมหรูระดับ 5 ดาวอีก 5 โรงแรมที่ดูไบ บริษัท
        ได้ทำสัญญาเพื่อที่จะเข้าบริหารโรงแรมอีกจำนวน 5 แห่ง
        ที่ประเทศสหรัฐอาหรับเอมิเรตส์
        โดยจะประกอบไปด้วยห้องพักโรงแรมและเซอร์วิสอพาร์ทเมนต์รวมทั้งสิ้นจำนวน 578
        ห้อง คาดว่าสามารถเปิดให้บริการได้ในปี 2552 – 2553

    5.  โครงการพัฒนาโรงแรมอนันตรา ดีเสริธไอร์แลนด์ อาบูดาบี จำนวน 66 ห้องในปี 2551
        และโรงแรมอนันตราอัลซารับ อาบูดาบี จำนวน 182 ห้องในปี 2552

ธุรกิจขายอาหารและเครื่องดื่ม

ในธุรกิจขายอาหารและเครื่องดื่ม บริษัท
มีความได้เปรียบคู่แข่งขันอย่างมีนัยสำคัญโดยการมีสินค้าหลายประเภท (Multi Brands)
และเป็นสินค้าที่สนับสนุนซึ่งกันและกัน อาทิ พิซซ่าและไอศครีม
ทำให้มีส่วนแบ่งตลาดขนาดใหญ่ในประเทศ ซึ่งบริษัท
ใช้เป็นจุดแข็งและสร้างโอกาสทางธุรกิจต่อไปในอนาคต

ในด้านการขยายสาขาเพื่อเพิ่มช่องทางการจัดจำหน่ายสินค้า บริษัท
ยังคงดำเนินการอย่างต่อเนื่องและเข้มข้นในทุกแบรนด์
ทั้งที่เป็นการลงทุนด้วยตนเองและการขายแฟรนไชส์ โดย ณ วันที่ 31 ธันวาคม 2550 บริษัท
มีจำนวนร้านสาขาทั้งที่เป็นของตนเองและร้านสาขาที่เป็นแฟรนไชส์จำนวนรวม 676 ร้าน
เปรียบเทียบกับ ณ วันที่ 31 ธันวาคม 2549
มีจำนวนร้านสาขาที่เป็นของตนเองและร้านสาขาที่เป็นแฟรนไชส์รวม 631 ร้าน
และยังคงมีเป้าหมายที่จะเพิ่มจำนวนร้านสาขาอย่างต่อเนื่องโดยเฉพาะอย่างยิ่งการขยายสาขาออกไปยังต่างประเทศ
โดยแผนการขยายสาขาของธุรกิจอาหารในปี 2551 บริษัท
มีแผนการขยายทั้งในประเทศและต่างประเทศผ่านการลงทุนทั้งในส่วนที่เป็นเจ้าของและร้านสาขาที่เป็นแฟรนไชส์จำนวน
94 ร้าน โดยแบ่งเป็นร้านที่ลงทุนโดยตนเองจำนวน 44 สาขา และการขายแฟรนไชส์จำนวน 50
สาขา

นอกจากการขยายสาขาของร้านอาหารแล้ว บริษัท
ยังให้ความสำคัญกับการคิดค้นและพัฒนาสูตรอาหารและผลิตภัณฑ์ใหม่ๆ
โดยเฉพาะอย่างยิ่งผลิตภัณฑ์พิซซ่า และไอศกรีม ในปีนี้ บริษัท
ยังจะนำเสนอผลิตภัณฑ์ไอศครีมชนิดใหม่ภายใต้แบรนด์สเวนเซนส์และแดรี่ควีน
เพื่อสร้างความโดดเด่นและแตกต่างให้กับตัวสินค้าและการเป็นแบรนด์ผู้นำ
รวมทั้งเพื่อให้ตรงกับความต้องการของตลาดมากที่สุด การเติบโตของธุรกิจอาหารของบริษัทในปี
2551 จะมีการเริ่มนำแบรด์ The Coffee Club ซึ่งปัจจุบันบริษัทถือหุ้นในสัดส่วนร้อยละ 50 The
Coffee Club มีสาขากว่า 180 สาขาในประเทศออสเตรเลีย และนิวซีแลนด์
บริษัทคาดว่าจะเริ่มเปิดให้บริการ The Coffee Club ในประเทศไทยจำนวน 2 – 4
สาขาภายในปี 2551

ทั้งนี้ บริษัท คาดว่าจะใช้เงินลงทุนในปี 2551 รวมทั้งสิ้นประมาณ 1,200 ล้านบาท
ซึ่งส่วนใหญ่เป็นการชำระเงินลงทุนใน The Coffee Club

ธุรกิจพัฒนาอสังหาริมทรัพย์

บริษัทได้เล็งเห็นความสำคัญของการดำเนินธุรกิจพัฒนาอสังหาริมทรัพย์
เนื่องจากเล็งเห็นผลตอบแทนจากการลงทุนซึ่งเป็นมูลค่าเพิ่มจากการลงทุนของธุรกิจโรงแรม
การดำเนินธุรกิจพัฒนาอสังหาริมทรัพย์ของบริษัท ได้ดำเนินในรูปแบบของการทำ Mixed Use
development โดยโครงการที่กำลังก่อสร้างในปัจจุบัน คือโครงการราชดำริเรสซิเด้นท์
โดยจะแล้วเสร็จใน 2553

ธุรกิจให้เช่าศูนย์การค้าและอสังหาริมทรัพย์

การเติบโตของกลุ่มธุรกิจให้เช่าศูนย์การค้าจะเป็นการเน้นการพัฒนาพื้นที่ให้เช่าที่มีอยู่เดิมเพื่อตอบสนองความต้องการของผู้บริโภคในพื้นที่ให้มากขึ้น
ในขณะเดียวกัน บริษัท ก็ยังมองหาพื้นที่ใหม่ๆที่ตรงกับรูปแบบการให้บริการพื้นที่ศูนย์การค้าของบริษัท
ปัจจุบันบริษัท ได้มีการพัฒนาที่ดินในบริเวณที่ตั้งโรงแรมเจดับบลิว แมริออท ภูเก็ต
และโครงการไทม์แชร์ 1 และ 2 สำหรับธุรกิจศูนย์การค้าแห่งใหม่
ซึ่งจะสามารถรองรับร้านค้าจำนวน 20 ร้าน ประกอบไปด้วยร้านอาหาร ร้านขายของที่ระลึกต่าง ๆ
คาดว่าจะแล้วเสร็จในปลายปีนี้

ธุรกิจให้บริการเพื่อสุขภาพ

นับตั้งแต่ปี 2542 ที่บริษัท ได้เริ่มทำธุรกิจร่วมกับมันดาราสปา
ปัจจุบันธุรกิจศูนย์บริการเพื่อสุขภาพได้ขยายตัวจนกลายเป็นผู้นำภาคธุรกิจ ในปัจจุบัน บริษัท
ได้ประสบความสำเร็จในการขยายจำนวนสาขาในประเทศไทย 13 สาขา และต่างประเทศจำนวน
11 สาขา คาดว่าภายในปี 2552 บริษัท จะสามารถขยายธุรกิจสปา เพิ่มขึ้นอีกไม่ต่ำกว่า 5
สาขาซึ่งจะเป็นสาขาในโรงแรมต่างประเทศ อาทิ จีน ตะวันออกกลาง มัลดีฟส์ และแอฟริกา
การเติบโตของธุรกิจสปา โดยเฉพาะการให้บริการภายใต้ชื่อมันดาราสปา ซึ่งเป็นที่รู้จักดีทั่วโลก
นอกจากนี้ บริษัท ยังจะได้ขยายการให้บริการสปาภายใต้เครื่องหมายการค้าอนันตรา และเดอะ
สปา
ซึ่งคาดว่าจะสามารถขยายตัวได้อย่างรวดเร็วในแถบภูมิภาคดังกล่าวเนื่องจากมีความเจริญเติบโตทางเศรษฐกิจสูง
ประกอบกับกระแสนิยมในเรื่องของสุขภาพเป็นปัจจัยเสริม

ธุรกิจบันเทิง

บริษัท ไม่ได้มีการขยายพื้นที่และการให้บริการในส่วนของธุรกิจบันเทิงในปี 2550
แต่จะมีการปรับปรุงในส่วนของเครื่องเล่นบางส่วน
นอกจากนี้จะเป็นการจัดกิจกรรมเสริมร่วมกับพิพิธภัณฑ์ริบลี่ส์ ยกตัวอย่างเช่น การจัดอันดับกินเนสบุคส์
โดยการจับเวลาผู้ท้าชิงในการจูบงูจงอางในปีที่ผ่านมา เป็นต้น
การขยายตัวของธุรกิจในกลุ่มนี้ในอนาคตก็ขึ้นอยู่กับการตอบรับของผู้บริโภค คุณภาพ
และมาตรฐานของเครื่องเล่นภายใต้รูปแบบของการดำเนินงานของริบลี่ย์ ประเทศสหรัฐอเมริกา